text: TB tryggjaði sær fremsta plássið í 1. deild við at vinna 3-2 móti B36 í einum dysti, har okkara menn ikki ovtóku seg á vøllinum.
text: #000001
text: B36 hevur givið TB skarpan gang í báðum dystunum við Stórá í ár. TB vann fyrsta dystin við bit og slit, hóast B36 bert vóru 10 mans á vøllinum. Gamaní vóru teir 11 við ídag, men teir høvdu ongan eykamann á bonkinum, og tá ein av teirra leikarum fær ein brest og haltaði dystin á tamb, vóru teir fyri vanbýti í einar 85min. TB byrjaði dystin væl. Fyrstu løtuna hevði TB 3 fínar málmøguleikar, millum annað eitt frísparksskot hjá Rógva á stongina. B36 fekk betur skil á sítt spæl og spældi væl fram eftir vøllinum; hjá TB riggaði onki. Als onki. Tað var grimdarregn, og hetta darvaði spælinum, bólturin fór ofta til innkast og málspark á hála vøllinum, og móttøkurnar hjá okkara monnum vóru vánaligar. B36 legði seg á odda, tá 22 min vóru leiktir. Teir spæla bóltin væl í okkara vinstru síðu, har Rasmus Dan Sørensen fær góða tíð og gott pláss at plasera eitt gott skot í málið. 1-0 til B36, og TBararnir stóðu sum kánus. Var spælið ringt áðrenn málið, bleiv heilt galið eftir málið. B36 stýrdi fyri tað mesta, hóast TB hevði bóltin meira. Tað bleiv ikki betur, tá Rasmus Dan Sørensen setti eitt brotsspark í kassan beint áðrenn hálvleik.
text: #000002
text: Nú mátti okkurt taktist gerast. Páll Hagbert tók Carl út og Setti Heina Mortensen á sentrala miðvøllin, hetta vísti seg at verða skilagott. Ikki tí, spælið var ræðuligt, men Heini vísti gott máltev seinni í dystinum.
text: #000003
text: TB kom í dystin eftir eitt hormaspark úr vinstru síðu. Trunkaspæl er í 16 metrinum, og Heini ger tað einasta rætta og smekkar bóltin í netið. 2-1 og TBararnir fóru at kempa meira. 2-2 bleiv tað eina skamma stund seinni. Hetta málið var meinlíkt tí fyrra, men hesaferð var tað navnabróðurin hjá Heina Mortensen, Heini Mikal Mortensen, sum skoraði. 2-2 og øði kom í grindina. Nú spældi TB eitt sindur frægari og kom uppiborið á odda 3-2. Patrik Johannesen lobbar bóltin yvir B36málverjan, og mín sann, um dagsins maður Heine Mortensen ikki stóð á rætta stað og prikaði bóltin í mál.
text: #000004
text: B36 royndi til fánýtis at leggja trýst á TB, men okkara garpar hóraðu undan og hava harvið tryggjað sær fyrsta plássið í 1.deild, har okur hava ligið síðan næsta leikumfar.
text: #000005